b'\n_START_ARTICLE_\nFelip Puig i Godes\n_START_SECTION_\nBiografia\n_START_PARAGRAPH_\nVa estudiar a l\'Escola Costa i Llobera del barri de Sarri\xc3\xa0 de Barcelona. \xc3\x89s enginyer de camins, canals i ports per la Universitat Polit\xc3\xa8cnica de Catalunya i llicenciat en Administraci\xc3\xb3 d\'Empreses per la Universitat Polit\xc3\xa8cnica de Madrid. _NEWLINE_El 1976 va entrar a la milit\xc3\xa0ncia de Converg\xc3\xa8ncia Democr\xc3\xa0tica de Catalunya i va iniciar la seva carrera pol\xc3\xadtica a l\'Ajuntament de Parets del Vall\xc3\xa8s, del qual fou regidor entre 1987 i 1991. El 1988 va ser conseller comarcal del Vall\xc3\xa8s Oriental. _NEWLINE_Exerc\xc3\xad la professi\xc3\xb3 d\'enginyer fins a l\'any 1988, quan va ser nomenat director general de Serveis Comunitaris del Departament de Benestar Social (1988-1992). Va ser conseller delegat (1988-1992) i president (1988-1996) del Consell d\'Administraci\xc3\xb3 d\'ADIGSA, empresa p\xc3\xbablica de la Generalitat. _NEWLINE_Durant aquest per\xc3\xadode va col\xc2\xb7laborar amb l\'\xc3\xa0rea de pol\xc3\xadtica municipal de la Secretaria d\'Organitzaci\xc3\xb3 de CDC i de l\'Associaci\xc3\xb3 Catalana de Municipis i Comarques._NEWLINE_Entre 1992 i 1996 va ser el secretari general de Benestar Social de la Generalitat, durant l\'etapa del conseller Antoni Comas._NEWLINE_A nivell del partit, va ser secretari d\'Organitzaci\xc3\xb3 de Converg\xc3\xa8ncia Democr\xc3\xa0tica de Catalunya (1996-1999). _NEWLINE_El 1999 va ser nomenat conseller de Medi Ambient de la Generalitat pel president Jordi Pujol. El 2001 va ser nomenat conseller de Pol\xc3\xadtica Territorial i Obres P\xc3\xbabliques, c\xc3\xa0rrec que va exercir fins al 2003._NEWLINE_Entre 2003 i 2007 va ser el portaveu de Grup Parlamentari de Converg\xc3\xa8ncia i Uni\xc3\xb3 (CiU) al Parlament de Catalunya._NEWLINE_A CDC form\xc3\xa0 part del Comit\xc3\xa8 Executiu Nacional on el 2007 va ser escollit secretari general adjunt. A CiU va ser membre de la Comissi\xc3\xb3 Executiva Nacional._NEWLINE_El president de la Generalitat, Artur Mas, el va nomenar membre del seu primer govern per a dirigir la Conselleria d\'Interior, que assum\xc3\xad de 2010 fins al 2012. El 2012 pass\xc3\xa0 a ocupar el Departament d\'Empresa i Ocupaci\xc3\xb3 fins a l\'any 2016.\n_START_SECTION_\nEsfondrament del Carmel\n_START_PARAGRAPH_\nFelip Puig fou relacionat amb l\'esfondrament del t\xc3\xbanel de metro del Carmel del 27 de gener de 2005, fet que es va produir al cap de poc d\'haver entrat el govern de Pasqual Maragall, ja que l\'adjudicaci\xc3\xb3 de les obres s\'havia decidit sota la seva direcci\xc3\xb3 a la Conselleria de Pol\xc3\xadtica Territorial i Obres P\xc3\xbabliques.\n_START_SECTION_\nL\'afer del "3%"\n_START_PARAGRAPH_\nPuig, que va arribar a copar fins a 41 c\xc3\xa0rrecs consecutivament, va estar al centre de la tempesta pol\xc3\xadtica generada pel president Pasqual Maragall a l\'hemicicle el mar\xc3\xa7 del 2005, quan aquest va denunciar que el problema de CiU "era el 3%". La xifra es referia al presumpte cobrament de comissions il\xc2\xb7legals a ADIGSA, que depenia del departament controlat per Puig. Puig no va ser imputat, tot i que s\xc3\xad alguns c\xc3\xa0rrecs de la seva confian\xc3\xa7a, en un proc\xc3\xa9s en qu\xc3\xa8 els constructors varen declarar que la trama corrupta va arribar a tarifar comissions de fins al 20%.\n_START_SECTION_\nC\xc3\xa0rrega policial a Pla\xc3\xa7a de Catalunya (2011)\n_START_PARAGRAPH_\nArran de l\'elecci\xc3\xb3 d\'Artur Mas com a president de la Generalitat de Catalunya, Puig fou nomenat conseller d\'Interior a finals del 2010. Una de les primeres actuacions not\xc3\xb2ries com a conseller responsable de les actuacions dels Mossos d\'Esquadra va ser la c\xc3\xa0rrega policial el mat\xc3\xad del divendres 27 de maig del 2011 contra la "protesta dels indignats" que estaven acampats a la pla\xc3\xa7a de Catalunya des d\'abans de les eleccions municipals del dia 22, quan les forces policials van carregar contra els acampats reunits. L\'argument utilitzat per incautar tot el material de la pla\xc3\xa7a, era facilitar la neteja de la pla\xc3\xa7a d\'objectes inflamables i contundents per evitar possibles interaccions perjudicials durant les possibles celebracions a la propera Rambla de Canaletes si el Bar\xc3\xa7a guanyava la final de la Lliga de Campions del dissabte 28, ja que els acampats impedien, tot i que de manera pac\xc3\xadfica, la sortida dels camions de neteja. El desplagament polic\xc3\xadac, que va comptar amb agents del cos d\'antiavalots de la Gu\xc3\xa0rdia Urbana (UPAS), que es limitaren a contenir els manifestants, i l\'\xc3\x80rea Regional de Recursos Operatius (ARRO) i l\'\xc3\x80rea de Brigada M\xc3\xb2bil (BRIMO) dels Mossos d\'Esquadra, com a for\xc3\xa7a repressiva, va ser molt q\xc3\xbcestionat per l\'\xc3\xbas de la for\xc3\xa7a contra un col\xc2\xb7lectiu que es va limitar a utilitzar la resist\xc3\xa8ncia pac\xc3\xadfica (centenars de persones assegudes a terra) com a m\xc3\xa8tode per oposar-se al desallotjament. Es van produir escenes d\'agressions contra les persones que es trobaven a la pla\xc3\xa7a, inclosos periodistes i reportes gr\xc3\xa0fics._NEWLINE_El resultat final de l\'operaci\xc3\xb3 va resultar en 84 acampats i 37 mossos ferits; i hi van participar durant m\xc3\xa9s de sis hores 300 mossos antiavalots i 100 gu\xc3\xa0rdies urbans. Un cop els manifestants van ser desallotjats, la BRIMO s\'emport\xc3\xa0 tot el material utilitzant els furgons del servei de neteja municipals: ordinadors,  menjar i tendes. La pla\xc3\xa7a va ser reocupada i la resist\xc3\xa8ncia pac\xc3\xadfica del gran volum de gent va aconseguir fer marxar al mossos de la Brigada M\xc3\xb2bil i va permetre prosseguir amb la manifestaci\xc3\xb3. Al vespre, pla\xc3\xa7a de Catalunya, centre neur\xc3\xa0lgic de les protestes, es va emplenar m\xc3\xa9s que mai per celebrar una assemblea i la cassolada. Totes les den\xc3\xbancies per agressions pels cossos policials relacionades amb el desallotjament de la pla\xc3\xa7a de Catalunya van ser arxivades mesos despr\xc3\xa9s._NEWLINE_Els portaveus parlamentaris del PPC, ICV, ERC, PSC i SI van reclamar que el conseller don\xc3\xa9s explicacions sobre l\'actuaci\xc3\xb3 al Parlament de Catalunya i el S\xc3\xadndic de Greuges obr\xc3\xad d\'ofici una investigaci\xc3\xb3. M\xc3\xa9s de 75.000 persones van demanar la seva dimissi\xc3\xb3 "fulminant" a trav\xc3\xa9s de la xarxa, que es va omplir de fotografies i v\xc3\xaddeos que mostraven la brutalitat de la c\xc3\xa0rrega policial. El 29 de maig, l\'Acampada Sol de Madrid va decidir denunciar Puig per la viol\xc3\xa8ncia de l\'actuaci\xc3\xb3 policial.\n_START_SECTION_\nC\xc3\xa0rrega policial del 14 de novembre de 2012\n_START_PARAGRAPH_\nUna altra vegada durant la manifestaci\xc3\xb3 i vaga del 14 de novembre de 2012, que es produ\xc3\xad en contra de les retallades i apleg\xc3\xa0 un nombre considerable de participants, l\'actuaci\xc3\xb3 de la policia va ser pol\xc3\xa8mica, particularment a Tarragona. Result\xc3\xa0 aix\xc3\xad en 30 detinguts i 29 ferits. Entre aquests darrers Ester Quintana acab\xc3\xa0 ferida a un ull (i perd\xc3\xa9 la vista amb aquest), un menor fou lesionat al cap i hagu\xc3\xa9 de rebre-hi quatre punts de sutura i fins i tot un mosso d\'esquadra arrib\xc3\xa0 a ser atropellat per una furgoneta del mateix cos auton\xc3\xb2mic. Una noia que acompanyava gent gran tamb\xc3\xa9 va ser colpejada. A m\xc3\xa9s del menor, tamb\xc3\xa9 reberen colps la gent que el volia protegir; m\xc3\xa9s tard Felip Puig justific\xc3\xa0 aquells actes afirmant que els grups sovint "no s\xc3\xb3n per protegir ning\xc3\xba, sin\xc3\xb3 per continuar fent accions violentes" _NEWLINE_A conseq\xc3\xbc\xc3\xa8ncia de l\'abs\xc3\xa8ncia de reprovaci\xc3\xb3, i fins i tot arran de la justificaci\xc3\xb3, de l\'onada repressiva polic\xc3\xadaca per Felip Puig, diversos partits pol\xc3\xadtics com ara Solidaritat Catalana per la Independ\xc3\xa8ncia, ICV-EUiA i el PSC demanaren la dimissi\xc3\xb3 del conseller l\'endem\xc3\xa0 dels fets._NEWLINE_El dia 3 de novembre va compar\xc3\xa8ixer davant la diputaci\xc3\xb3 permanent del Parlament per donar explicacions sobre el dispositiu del 14-N tot negant que s\'hagu\xc3\xa9s disparat cap pilota de goma a Barcelona ni cap mena de projectil a la zona on va resultar ferida la manifestant que va perdre un ull. Tres dies despr\xc3\xa9s el mateix Director General de la Policia, Manel Prat i Pel\xc3\xa1ez, contradeia el conseller en anunciar una investigaci\xc3\xb3 interna, arran de la difusi\xc3\xb3 massiva a les xarxes socials d\'un v\xc3\xaddeo on un agent antiavalots dispara una arma tipus llan\xc3\xa7adora en aquella mateixa zona. El v\xc3\xaddeo havia estat publicat a YouTube el 16 de novembre, dos dies despr\xc3\xa9s de la vaga general i disset dies abans de la compareixen\xc3\xa7a del conseller en funcions. A banda del ress\xc3\xb2 medi\xc3\xa0tic i social, els partits amb representaci\xc3\xb3 parlament\xc3\xa0ria ICV-EUiA i PSC van demanar novament la dimissi\xc3\xb3 de Puig el mateix dia 7 de desembre.'